अनेक मजबूत शोध और आंकड़े यह प्रमाणित करते हैं कि मधुमेह (डाइबिटीस) और तपेदिक (टीबी) सह-रोगों में सीधा संबंध है। मधुमेह और टीबी सह-रोगों से जूझ रहे लोगों की संख्या इतनी है कि यह जरूरी हो गया है कि मधुमेह और टीबी स्वास्थ्य कार्यक्रमों में भी आवश्यक समन्वयन हो। इंटरनेशनल यूनियन अगेन्स्ट टीबी अँड लंग डीसीज (द यूनियन) के वरिष्ठ सलाहकार प्रोफेसर (डॉ) एंथनी हैरिस ने कहा कि जैसे एच0आई0वी0 और टीबी सह-संक्रमण एक चुनौती है उसी तरह से यदि पर्याप्त कदम नहीं उठाए गए तो मधुमेह से भी टीबी महामारी में बढ़ोतरी हो सकती है। डॉ हैरिस, सी-ब्लॉक चौराहा, इन्दिरा नगर स्थित प्रोफेसर (डॉ) रमा कान्त केंद्र पर वेबिनार द्वारा मीडिया संवाद को संबोधित कर रहे थे। इस मीडिया संवाद को स्वास्थ्य को वोट अभियान, आशा परिवार, सिटिज़न न्यूज़ सर्विस और जन आंदोलनों का राष्ट्रीय समन्वय ने आयोजित किया था।